b'\n_START_ARTICLE_\nPrindsesse Wilhelmine (skib, 1821)\n_START_SECTION_\nUnder britisk flag\n_START_PARAGRAPH_\nKingston blev bygget i 1821 som det f\xc3\xb8rste skib til rederiet The Hull Steam Packet Company. Dette rederi var stiftet af investorer fra byen Thorne ved Don-floden i South Yorkshire. Blandt medlemmerne, der siden 1816 havde tjent gode penge p\xc3\xa5 en dampskibsrute mellem Thorne og Hull, var v\xc3\xa6rftsejeren Richard Pearson, og hans v\xc3\xa6rft byggede ogs\xc3\xa5 Kingston. Det nye skib blev sat ind p\xc3\xa5 ruten mellem Hull og London, og turen tog 36 timer. Formedelst en guinea kunne man f\xc3\xa5 den billigste plads i forkahytten, mens det kostede 2 gunieas, hvis man ville have forplejning ombord og en bedre kahyt. I 1822 og 1823 fik selskabet bygget to nye skibe, og der var ikke l\xc3\xa6ngere brug for Kingston p\xc3\xa5 ruten. I stedet blev skibet i 1823 sat ind p\xc3\xa5 en ny rute til Antwerpen._NEWLINE_Skibet blev m\xc3\xa5lt op nogle gange i sin karriere, men var p\xc3\xa5 omkring 120 ton. Maskineriet bestod af en encylindret dampmaskine fra Overton & Smith i Hull, p\xc3\xa5 60 normerede hestekr\xc3\xa6fter, og der kunne suppleres med effekten af den tomastede skonnertrigning. Kingstons normale driftshatighed ved damp alene var omkring 7,5 knob. Skibet var bygget af egetr\xc3\xa6 med et enkelt d\xc3\xa6k og med saloner for 50-60 passagerer.\n_START_SECTION_\nUnder dansk flag\n_START_PARAGRAPH_\nI 1822 var dampskibet Caledonia i fast rutefart mellem K\xc3\xb8benhavn og Kiel, men eneretten til sejlads gjaldt ikke \xc3\xb8st for Kiel, s\xc3\xa5 derfor s\xc3\xb8gte skibsf\xc3\xb8rer Mathias B\xc3\xbcring Lou om eneret p\xc3\xa5 en rute mellem K\xc3\xb8benhavn og L\xc3\xbcbeck, med finansmanden Frederik Hagen som \xc3\xb8konomisk bagmand. Tilladelsen kom ikke, men Lou fik \xc3\xa5ret efter tilsagn fra senatet i L\xc3\xbcbeck om lodsfrihed p\xc3\xa5 Travefloden og afgiftslempelser i 10 \xc3\xa5r. I Danmark var Lou og Hagen oppe mod det danske postv\xc3\xa6sen, som frygtede for indt\xc3\xa6gtstab fra g\xc3\xa6stgiverier og f\xc3\xa6rgesteder og for at passagerer skulle "smugle" post med p\xc3\xa5 ruten, s\xc3\xa5 etaten tabte penge. Det lykkedes postv\xc3\xa6senet at f\xc3\xa5 genindf\xc3\xb8rt en gammel forordning, der bet\xc3\xb8d, at passagererne skulle betale en afgift, for "forventet portotab" og der blev indf\xc3\xb8rt en bureaukratisk procedure ved ind- og udklarering. P\xc3\xa5 trods af denne chikane havde Lou og Hagen alligevel mod p\xc3\xa5 ruten, og Hagen k\xc3\xb8bte i marts 1824 (for 5.000 \xc2\xa3) Kingston, som blev omd\xc3\xb8bt til Prindsesse Wilhelmine (ses ogs\xc3\xa5 stavet uden "d"). Skibet kom i fast rutefart til L\xc3\xbcbeck, og lige som Caledonia tilbragte det s\xc3\xb8ndagene med lystsejlads p\xc3\xa5 Sundet. Fra 1830 delte det ruten med Frederik VI (som b\xc3\xa5de besejlede L\xc3\xbcbeck og Kiel), og skibets sejlads fortsatte til 1833, da afgiftslempelserne og lodsfritagelsen bortfaldt._NEWLINE_Prindsesse Wilhelmine blev sat til salg i 1833, og der meldte sig hurtigt en k\xc3\xb8ber. I k\xc3\xb8benhavnske erhvervskredse havde man set med bekymring p\xc3\xa5 det faktum, at den netop \xc3\xa5bnede G\xc3\xb6ta kanal tilb\xc3\xb8d bugserhj\xc3\xa6lp med dampskibe, mens de skibe, der stod gennem \xc3\x98resund (og betalte \xc3\x98resundstold) ikke fik samme service. Det kunne flytte oms\xc3\xa6tning til Sverige. Derfor blev det udvirket, at Prindsesse Wilhelmine blev k\xc3\xb8bt (for 12.000 rdl) af \xc3\x98resunds Toldkammers Fattigkasse, der r\xc3\xa5dede over en del midler. Skibets maskinkraft var faktisk lige i underkanten til bugsertjeneste, og det endte med, at fattigkassen m\xc3\xa5tte punge ud med betaling for et nyt maskineri i 1838. Samme \xc3\xa5r udf\xc3\xb8rte dampskibet sin mest ber\xc3\xb8mte bugsering, da det sl\xc3\xa6bte fregatten Rota - med Bertel Thorvaldsen og mange af hans v\xc3\xa6rker ombord - fra Helsing\xc3\xb8r til en ventende folkem\xc3\xa6ngde i K\xc3\xb8benhavn. I 1844 sluttede Prindsesse Wilhelmines karriere som dampskib. General-Toldkammeret og Commerce Collegiet i K\xc3\xb8benhavn fik bygget bugserdamperen Hertha, og det dyrt indk\xc3\xb8bte maskineri fulgte med over i det nye skib._NEWLINE_Det forhenv\xc3\xa6rende dampskib blev i november 1844 k\xc3\xb8bt (for 1.220 rdl) af skibsv\xc3\xa6rftsejer Jens Steffen Kaas, K\xc3\xb8benhavn, der i l\xc3\xb8bet af det f\xc3\xb8lgende \xc3\xa5r fik det bygget om til en tremastet skonnert (eller bark) med navnet Hydra og anvendte det i overs\xc3\xb8isk fart. Hydra skiftede ejere b\xc3\xa5de i 1863 og 1869, men i marts 1870 strandede det ved Mariager Fjord og vraget blev solgt til A. Nielsen i Odder. Han fik skibet sat i stand, og i oktober 1870 blev det solgt til svenske ejere. I \xc3\xa5rene fra 1871 til 1877 var det ejet af L. Cram\xc3\xa9r i Rone p\xc3\xa5 Gotland, og derefter er dets sk\xc3\xa6bne ukendt. I svensk tjeneste bar det navnet Maria Karolina.'